મિત્રો, સરકાર પણ આ બધાથી અજાણ ન હતી. આ પ્રકારના અરીસાઓ, આ પ્રકારનાં સેન્સરો, અને આ રીતની ફ્રેમોની નવી ડીઝાઇન તાત્કાલિક આદેશથી એક મેન્ડેટરી સ્ટાન્ડર્ડ તરીકે યુકેના દરેકે દરેક ટ્રક પર ફરજિયાત કરી નાંખવામાં આવી. તમને ખબર છે, કે યાત્રાનાં આટલા પ્રકારનાં વાહનોમાં સહુથી સુરક્ષિત વાહન કયું છે! એ છે વિમાન. એનું કારણ એ છે કે વૈમાનિક ઇતિહાસમાં થયેલી દરેકેદરેક દુર્ઘટનાનું સૂક્ષ્મ વિશ્લેષણ એ ક્ષેત્રના શ્રેષ્ઠ વ્યવસાયિકોએ કરેલું છે. દરેક દુર્ઘટનાનું કારણ બનનાર ભૂલમાંથી શીખીને એ નિવારવાના ઉપાય આંતરરાષ્ટ્રીય ધોરણે તત્કાલ અમલમાં મૂકવામાં આવે છે. એ જ નીતિ દરેક વિકસિત દેશમાં માર્ગદુર્ઘટના માટે પણ છે. મેં પોતે ગ્રેટર લંડનના હેરો કાઉન્સિલના વિસ્તારમાં થયેલી દરેક દુર્ઘટનાનું વિશ્લેષણ મારા કામના ભાગ રૂપે રીતે ત્રણ વર્ષ કર્યું છે, એને નિવારી શકવાના ઉપાયો વિચાર્યા અને અમલમાં મૂકવા ઓફિસિયલ ભલામણો કરેલી છે.